b'\n_START_ARTICLE_\nT\xc5\xa1eboksaryn piiri\n_START_PARAGRAPH_\nT\xc5\xa1eboksaryn piiri (ven. \xd0\xa7\xd0\xb5\xd0\xb1\xd0\xbe\xd0\xba\xd1\x81\xd0\xb0\xcc\x81\xd1\x80\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xcc\x81\xd0\xbd, T\xc5\xa1eboksarski raion, t\xc5\xa1uvassiksi \xd0\xa8\xd1\x83\xd0\xbf\xd0\xb0\xd1\x88\xd0\xba\xd0\xb0\xd1\x80 \xd1\x80\xd0\xb0\xd0\xb9\xd0\xbe\xd0\xbd\xd3\x97, \xc5\xa0upa\xc5\xa1kar raion\xc4\x95) on paikallinen itsehallintoalue T\xc5\xa1uvassian tasavallassa Ven\xc3\xa4j\xc3\xa4ll\xc3\xa4. Vuonna 1927 perustetun piirin pinta-ala on 1\xc2\xa0332 neli\xc3\xb6kilometri\xc3\xa4 ja asukkaita on 59\xc2\xa0200 henke\xc3\xa4 (vuonna 2009)._NEWLINE_Piiri sijaitsee T\xc5\xa1uvassian pohjoisosassa. Pohjoisessa se rajoittuu Mari Elin tasavaltaan, id\xc3\xa4ss\xc3\xa4 Mariinski Posadin piiriiin, etel\xc3\xa4ss\xc3\xa4 Tsivilskin ja Krasnoarmeiskojen piireihin sek\xc3\xa4 l\xc3\xa4nness\xc3\xa4 Morgau\xc5\xa1in piiriin. Hallinnollinen keskus on Kugesin taajama. Piiriin kuuluu 17 maalaiskuntaa._NEWLINE_Seutu kuuluu T\xc5\xa1uvassian tasankoon. Volgan muodostama T\xc5\xa1eboksaryn tekoallas jakaa sen pienemp\xc3\xa4\xc3\xa4n pohjois- ja suurempaan etel\xc3\xa4osaan. Pinta-alasta suurin osa on maatalousmaata. Mets\xc3\xa4\xc3\xa4 on noin 30\xc2\xa0%, Volgan takaisessa osassa 67\xc2\xa0%._NEWLINE_Piirin kautta kulkee Kana\xc5\xa1in ja T\xc5\xa1eboksaryn v\xc3\xa4linen rautatie, Ni\xc5\xbeni Novgorodin, T\xc5\xa1eboksaryn ja Kazanin v\xc3\xa4linen M7-valtatie sek\xc3\xa4 T\xc5\xa1eboksaryn ja Uljanovskin v\xc3\xa4linen A151-maantie. Piirikeskuksesta on tasavallan p\xc3\xa4\xc3\xa4kaupunkiin matkaa 14 kilometri\xc3\xa4._NEWLINE_V\xc3\xa4est\xc3\xb6st\xc3\xa4 92\xc2\xa0% on t\xc5\xa1uvasseja._NEWLINE_T\xc3\xa4rkein elinkeino on maatalous, joka on erikoistunut maidon ja lihan tuotantoon, siipikarjan kasvatukseen, viljan, perunan ja vihannesten viljelyyn._NEWLINE_I\xc5\xa1akin kyl\xc3\xa4ss\xc3\xa4 toimii kotiseutumuseo ja Kugesissa id\xc3\xa4ntutkija Nikita Bit\xc5\xa1urinille omistettu museo. Piirilehten\xc3\xa4 ilmestyy t\xc5\xa1uvassin- ja ven\xc3\xa4j\xc3\xa4nkielinen T\xc4\x83van jen.'